ຂ່າວສານ
ການຢ້ຽມຢາມ ຈີນຂອງ ລັດຖະມົນຕີການຕ່າງປະເທດ ຫວຽດນາມ, ກຳປູເຈຍ, ມາເລເຊຍ ແລະ ອິນໂດເນເຊຍ ເຮັດໃຫ້ການພົວພັນລະຫວ່າງ ຈີນ ແລະ ອາຊຽນເລິກເຊິ່ງຂຶ້ນຕື່ມ
ໂດຍໄດ້ຮັບຄຳເຊື້ອເຊີນຂອງ ທ່ານ ຫວາງອີ ກຳມະການລັດຖະບານ ທັງເປັນລັດຖະມົນຕີການຕ່າງປະເທດ ຈີນ, ທ່ານບຸຍແທັງເຊີນ ລັດຖະມົນຕີການຕ່າງປະເທດ ຫວຽດນາມ, ທ່ານ Saifuddin Abdullah ລັດຖະມົນຕີການຕ່າງປະເທດ ມາເລເຊຍ, ທ່ານ Prak Sokhonn ຮອງນາຍົກລັດຖະມົນຕີ ທັງເປັນລັດຖະມົນຕີການຕ່າງປະເທດ ແລະ ຮ່ວມມືສາກົນ ກຳປູເຈຍ, ທ່ານ Luhut Binsar Panjaitan ລັດຖະມົນຕີກະຊວງປະສານງານການເດີນເຮືອຢູ່ທະເລ ແລະ ການລົງທຶນ ຂອງ ອິນໂດເນເຊຍ ຈະໄປຢ້ຽມຢາມຈີນ ໃນລະຫວ່າງວັນທີ 2 – 5 ທັນວາ.
ທ່ານ ໂຄສົກກະຊວງການຕ່າງປະເທດ ຈີນ ຢັ້ງຢືນວ່າ ຫວຽດນາມ, ມາເລເຊຍ, ກຳປູເຈຍ ແລະ ອິນໂດເນເຊຍ ແມ່ນບັນດາສະມາຊິກສຳຄັນຂອງ ອາຊຽນ, ແມ່ນຄູ່ຮ່ວມມືສຳຄັນຂອງຈີນ, ພ້ອມທັງຍາມໃດກໍ່ຖືບັນດາປະເທດ ອາຊຽນ ເປັນສຳຄັນໃນນະໂຍບາຍການພົວພັນຕ່າງປະເທດ ຂອງຕົນ. ການຢ້ຽມຢາມຄັ້ງນີ້ ແມ່ນການເຊື່ອມຕໍ່ຄັ້ງທຳອິດ ລະຫວ່າງ ຈີນ ກັບ ບັນດາປະເທດ ອາຊຽນ ພາຍຫລັງທີ່ທ່ານປະທານປະເທດ ຈີນ ສີຈິ້ນຜີງ ເປັນປະທານກອງປະຊຸມຂັ້ນສູງສະເຫຼີມສະຫຼອງ ວັນສ້າງຕັ້ງການພົວພັນເຈລະຈາ ລະຫວ່າງ ຈີນ ແລະ ອາຊຽນ ຄົບຮອບ 30 ປີສຳເລັດ ແລະ ໄດ້ຖະແຫຼງຍົກລະດັບການພົວພັນສອງຝ່າຍເປັນການພົວພັນຄູ່ຮ່ວມມືຍຸດທະສາດຮອບດ້ານ.
ຈີນ ຫວັງວ່າ ການຢ້ຽມຢາມຄັ້ງນີ້ ຈະສຸມໃສ່ການປຶກສາຫາລືຜັນຂະຫຍາຍບັນດາໝາກຜົນເຊິ່ງກອງປະຊຸມຂັ້ນສູງບັນລຸໄດ້, ແລກປ່ຽນທັດສະນະກ່ຽວກັບການເພີ່ມທະວີການຕ້ານໂລກລະບາດ, ການຮ່ວມມືພັດທະນາກໍ່ຄືປຶກສາຫາລືສະພາບການໃນພາກພື້ນ ແລະ ສາກົນ ທີ່ຕ່າງຝ່າຍຕ່າງມີຄວາມສົນໃຈ, ພ້ອມທັງພ້ອມກັນຮ່ວມມື ເພື່ອສ້າງຊາຍຄາລວມແຫ່ງສັນຕິພາບ, ສະຖຽນລະພາບ, ວັດທະນາຖາວອນ, ສວຍສົດງົດງາມ ແລະ ມີໄມຕິຈິດມິດຕະພາບ.
(ແຫຼ່ງຄັດຈາກ VOV)